Călin Popescu Tăriceanu a declarat în Senat, unde s-a dezbătut moţiunea prin care Opoziţia a cerut demisia lui Teodor Meleşcanu că şi el a stat la coadă 30 de minute pentru a vota în 26 mai, dar nu s-a simţit umilit.

Senatul a respins moțiunea simplă prin care partidele de Opoziție au cerut demisia lui Teodor Meleșcanu din funcția de ministru de Externe, din cauza problemelor votului în Diaspora la alegerile europarlamentare.

Senatorii PNL, USR şi PMP au criticat, în textul moţiunii, organizarea „unui număr insuficient de secţii de votare”, „modul în care au fost atribuite urnele în secţiile de votare din străinătate” şi „lipsa de susţinere pentru iniţiativa legislativă privind votul prin corespondenţă şi a propunerilor de modernizare a legislaţiei electorale propuse de Opoziţie”.

„Asistăm la un adevărat dialog al surzilor. Am asistat la luări de poziţie care nu au vrut să ţină cont de niciun argument prezentat de ministrul de Externe.

Faptul că preşedintele a anunţat cu o zi după ce Ministerul de Externe publicase în Monitorul Oficial lista secţiilor de votare şi nu mai avea posibilitatea de a suplimenta aceste secţii...

Nu ştiu unde este încercarea de umilinţă. În 26 mai a trebuit să stau peste 30 de minute la coadă să votez şi nu m-am simţit umilit în niciun fel”, a transmis Călin Popescu Tăriceanu, de la tribuna Senatului.